La Cruz de los Anxeles
#000000
La Cámara Santa de la catedral d’Uviéu, nomada de San Salvador, guarda les ayalgues y reliquies depositaes nel templu. Una de les principales ye la Cruz de los Ánxeles, símbolu d’Uviéu yá dende’l sieglu XV, polo que ta presente nel escudu de la ciudá.
#000001
Ye una donación al conxuntu catedraliciu uvieín conformáu pola ilesia de San Salvador y la ilesia de Santa María por parte del rei asturianu Alfonso II el Castu a lo primero del sieglu IX. Una inscripción al aviesu de la cruz fecha esta aición nel añu 808.
#000002
Sobre’l so orixe, desconocíu, hai delles versiones. Una lleenda del sieglu XI diz que foron dos ánxeles vistíos como pelegrinos que visitaron a Alfonso II los que fixeron la cruz, que se carauteriza por nun tener la tipoloxía nin la téunica d’ellaboración habitual naquellos tiempos.
#000003
Otres fontes atribúyenla a artistes bizantinos o lombardos de tradición bizantina desplazaos a Uviéu, quiciabes por voluntá del emperador Carlomagno pa trabayar pal monarca asturianu. Lo único cierto ye que ye la primer pieza d’orfebrería asturiana prerrománica que se conserva.
#000004
Tien forma de cruz griega, con un llargor cuasi idénticu de los sos cuatro brazos, formada por dos pieces de madera de cerezal cubiertes por llámines d’oru y piedres precioses. Les sos midíes son 46,5 metros del altor, por 45,5 d’anchu y 2,5 de grosor, y agora espónse xunto con dos ánxeles modernos pa da-y una imaxe asemeyada a la que tenía nun entamu.
#000005
Tampoco se conoz a ciencia cierta’l so usu concretu, anque hai consensu en que s’emplegó como relicariu, al contar pequeñes caxes nos brazos onde guardar reliquies, y como cruz procesional. A lo llargo de la so historia vivió dos episodios que la punxeron en peligro: na Revolución d’Ochobre del 1934 sufrió desperfeutos por una voladura de los revolucionarios a la Cámara Santo, lo qu’obligó a restaurala nel 1942, y nel 1977 foi robada, siendo recuperada y otra vegada restaurada al tar mui dañada, lo que fixo que nun pudiera tornar al so sitiu hasta’l 1985.
#000006
¿Por qué ye importante la Cruz de los Ánxeles?
¿Ónde se guarda y con qué otres reliquies convive?
#000007